google/wiki40b huggingface dataset:
צ'סקה בודייוביצה

היסטוריה

העיר נוסדה על ידי הירזו, אביר של אוטוקאר השני, מלך בוהמיה (1233-1278), ובשנת 1265 הוענק לה זיכיון עירוני. העיר שימשה כעוגן לחיזוק כוחו של המלך בדרום בוהמיה וכדי לעמוד כנגד כוחם של האריסטוקרטים המקומיים. העיר באופן מסורתי הייתה מרכז לדת הקתולית באזור ומוקד לעימותים דתיים בבוהמיה.
החל מן המאה ה-17 ועד לשנת 1890 העיר הייתה מובלעת דוברת גרמנית. בעת תיעושה של העיר הפכו דוברי הצ'כית לרוב תושביה ועד לגירוש המיעוט הגרמני עם תום מלחמת העולם השנייה, בעיר חי מיעוט גרמני משמעותי (כ-15.5% מתושבי העיר על פי מפקד משנת 1930).

בירה

בודייוביצה ידועה מזה שנים בזכות מבשלת הבירה הפועלת בה מאז המאה ה-13. בתקופה מסוימת הייתה זו המבשלה המלכותית של קיסרי האימפריה הרומית הקדושה, ובירה "באדוויזר" (בגרמנית: Budweiser Bier), לצד בירת פילזנר מן העיר פילזן, היו בין הבירות הידועות ביותר. תעשיית הבירה בעיר מהווה עד היום גורם כלכלי משמעותי בעיר.
המבשלה הגדולה ביותר בעיר, אשר נוסדה בשנת 1895, Pivovar Budějovický Budvar, היא בעלת הזכויות החוקיות לשיווק בירה תחת השם "באדוויזר" (Budweiser) ברוב חלקי אירופה. באזורים אחרים נמכרת הבירה תחת השם "באדוואר" (Budvar) ו"צ'כוואר" (Czechvar) בגלל מחלוקת משפטית על סימן מסחר עם יצרן הבירה האמריקאי אנהאוזר-בוש. הבירה האמריקאית בעלת השם הזהה נוצרה תחילה כחיקוי לטעמה של הבירה בבודייוביצה, אולם במהלך השנים פיתחה זהות עצמאית וזכתה להצלחה מסחרית רבה. אנהאוזר-בוש הציעה לרכוש את מבשלת הבירה הגדולה בבודייוביצה כדי להבטיח לעצמה את הזכויות העולמיות על השם "באדוויזר", אולם ממשלת צ'כיה סרבה להצעה, והיא רואה בבירה המקומית מקור לגאווה לאומית.
Pivovar Samson, כפי שנקראה על ידי השלטון הקומוניסטי, היא המבשלה השנייה בגודלה בעיר, והעתיקה ביותר, הפועלת מאז היווסדה בשנת 1795 ועד היום.
Animals (שיר של מרטין גריקס)

רקע וכתיבה

השיר נכתב והופק על ידי מרטין גריקס. בארצות הברית הפך השיר לראשון של גריקס אשר קיבל את תואר הפלטינה הכפולה עבור מכירות של 2 מיליון עותקים. בבריטניה הפך לראשון של גריקס אשר קיבל את תואר הפלטינה עבור מכירות של 600,000 עותקים.
עטיפת המקורית של הסינגל מציגה את סמל חברת התקליטים ספינינג רקורדס, ועטיפתו בבריטניה וארצות הברית מציגה את גריקס בשחור-לבן.

וידאו קליפ

הווידאו קליפ הנלווה שיצא לשיר עלה לערוץ היוטיוב של ספינינג רקורדס ב-13 ביוני 2013. בקליפ ניתן לראות אנשים אשר חובשים מסיכות של חיות, שרוקדים לצליליו של השיר. באמצע הקליפ ניתן לראות סצנה שצולמה במועדון ואנשים אשר שותים אלכוהול. 
נכון לספטמבר 2018, מונה הצפיות של הקליפ עומד על כ-1.2 מיליארד צפיות, מה שהופך אותו לסרטון ה-80 הנצפה ביותר בכל הזמנים.
צלמית (ארכאולוגיה)

בארכאולוגיה, צַלְמִית היא פסלון קטן ממדים בצלם אדם או בעל חיים. צלמיות יוצרו מחומרים שונים, בעיקר טין, אבן ומתכת. על פי הצלמיות ניתן ללמוד על מנהגי פולחן, אורחות חיים ומנהגים של התרבויות השונות לאורך ההיסטוריה. מקום הימצאן הפיזי בחפירה ארכאולוגית והקשרן (בבית, במצבור אשפה, במבנה פולחני וכדומה) מאפשר הסקת מסקנות לגבי תכליתן, כגון חפצי קדושה, פוריות וקמע מזל.
המקומות העיקריים בהם נתגלו צלמיות פרהיסטוריות, הם אזורים שונים באירואסיה בתקופה הפלאוליתית, ביפן בתקופת ג'ומון, במזרח התיכון בתקופה הנאוליתית ובמסואמריקה בתקופה הפרה קלאסית (בין 1,200 לפנה"ס ל-200 לפנה"ס).
נורד נורקרין

פיתוח ואפיון

המטוס נבנה כמענה לתחרות לפיתוח מטוסים קלים בחסות משרד התחבורה של צרפת. תכנונו של המטוס הושפע מתכנון המטוס הגרמני מסרשמידט BF-108 טייפון. הנורקרין הוא מטוס חד כנפי, בעל כנף נמוכה הנתמכת בקורה מרכזית. למטוס כן נסע מתכנס בעל שלושה גלגלים. מנוע המטוס מותקן בחרטומו, ולכתחילה נועד להיות מנוע בוכנה של חברת מאת'יס מדגם G4-R, בעל 100 כוחות סוס, אך בטיסתו הראשונה, ב-15 בדצמבר 1945 צויד במנוע מתוצרת רנו מדגם 4Pei. 
בגירסת הייצור היו במטוס שלושה מושבים, ונקראה נורד 1201 נורקרין I. פותחו מספר גרסאות ולהן מנועים שונים, ובגרסאות המאוחרות יותר נוסף למטוס מושב רביעי. גרסה צבאית בעלת שני מושבים סומלה נורד 1203 נורקרין V, שהייתה חמושה במקלעים ורקטות. המטוס זכה ככלל להצלחה, ויוצרו 378 יחידות ממנו, על תתי הדגמים השונים.
שני מטוסי נורקרין, מדגמים שונים, נתרמו לחיל האוויר הישראלי על ידי משפחה יהודית מצרפת, למטרות פינוי רפואי. המטוסים הדיעו לישראל בספטמבר 1948, וסימולם היה ב-45 ו-ב-46. מאוחר יותר, עם שינוי שיטת הסימול, שונה מספרם ל0701 ו-0702. המטוסים שימשו למטרות תובלה קלה - טיסות בין בסיסים ותובלת מפקדים.
לאחר מלחמת העצמאות הוצאו המטוסים מהשירות בחיל האוויר והועברו לקלוב התעופה לישראל. המטוסים שימשו להדרכה במשך כמה שנים, עד שהוצאו משירות.

נתונים כלליים

נתונים לדגם נורקרין 1203/II
חוף תשעים המיילים (ניו זילנד)

חוף תשעים המיילים (אנגלית: Ninety Mile Beach, מאורית: Te Oneroa-a-Tōhē) הוא חוף הנמתח לאורך צידו המערבי של הצפון הרחוק של האי הצפוני בניו זילנד. 
החוף מתחיל מעט מערבית מהישוב קאיטאיה ונמשך לאורך חצי האי אאופורי עד לקייפ ראינגה, שהיא הנקודה הצפון-מזרחית ביותר באי הצפוני.
שמו של החוף מקורו בטעות, מכיוון שאורכו הוא 55 מיילים בלבד (כ- 90 קילומטרים). הסברה הרווחת למקור הטעות היא כי יש קשר למרחק אותו סוס עם רוכב על גבו מסוגל לעבור בטרם יידרש לנוח. מרחק זה הוא כ- 30 מיילים, ומכיוון שלפרשים היה לוקח כשלושה ימים לעבור את החוף לאורכו, הם הסיקו שהמרחק שעברו בימים אלה היה כ- 90 מיילים, בלי לקחת בחשבון שקצב הרכיבה על חול הוא נמוך יותר מאשר על אדמה מוצקה.   
החוף, כמו גם דיונות החול אשר בצפונו, המשוות לאזור מראה של מדבר, נחשבים לאטרקציה תיירותית.
בשנת 1932 החוף שימש כמסלול המראה ונחיתה לאחד משירותי דואר אוויר הראשונים שהופעלו בין אוסטרליה לניו זילנד.
בעתות שפל, החוף מתאים לנסיעה גם לרכב בעל הנעה רגילה, ורשמית נחשב לכביש ציבורי. החוף משמש כנתיב חלופי עבור הכביש הארצי מספר 1 באזור זה, כאשר האחרון נסגר עקב מפולת קרקע או שיטפון.
גולניאדה

גולניאדה (ברומנית: Golaniada) או ההפגנות של כיכר האוניברסיטה היו אירועים המוניים שהתרחשו בכיכר האוניברסיטה, בבוקרשט, בירת רומניה, בתקופה שבין 22 באפריל עד 15 ביוני 1990. אירועים אלה מקורם בחוסר שביעות רצון של המונים מהתפתחות החיים הפוליטיים ברומניה לאחר המהפכה הרומנית. האירועים נפסקו לאחר התערבות אלימה של כורים שהובאו לשם כך לבוקרשט.

הרקע

המהפכה הרומנית פרצה לאחר שכמעט כל מדינות הגוש הקומוניסטי באירופה החליפו את השלטון הקומוניסטי בשלטון דמוקרטי יותר. החלפת השלטון ברומניה הייתה כרוכה בשפיכות דמים וראשי השלטון הקודם, הזוג צ'אושסקו, הוצאו להורג לאחר משפט חפוז. השלטון הקומוניסטי לא איפשר קיומה של אופוזיציה, לכן, כשהשלטון הקודם נפל, השלטון החדש שהוקם היה מורכב מאנשי עלית שהיו חלק מהשלטון הישן וחברים במפלגה הקומוניסטית. חברות במפלגה הקומוניסטית, בתקופת השלטון הקומוניסטי, הייתה תנאי מוקדם להתקדמות מקצועית ולקבלת תפקידי ניהול, כך שכל בעל ניסיון ניהולי היה חבר במפלגה הקומוניסטית.
המוני העם ברומניה, שרבים מהם שנאו את השלטון הקומוניסטי וראו בו אחראי לכל צרותיה של רומניה, לא היו מרוצים מכך שחברים לשעבר במפלגה הקומוניסטית מנהלים את המדינה וראו בכך שלטון "נאו-קומוניסטי". זה היה למעשה שלטון שמינה את עצמו ולא עבר תהליך בחירות כלשהו, שהיה עשוי להעניק לו לגיטימציה.
לאחר המהפכה שבו לרומניה רומנים, מתנגדי המשטר הקומוניסטי, שגלו ממנה בעת שהקומוניסטים השתלטו עליה או במהלך השלטון הקומוניסטים. גולים חוזרי אלה, יחד עם מתנגדי המשטר הקומוניסטים שנותרו ברומניה, בחלקם כאסירים או לפחות מפוקחים שהשתחררו לאחר המהפכה, הקימו מחדש, בחופזה, את המפלגות הלא קומוניסטיות, שהתקיימו ברומניה לפני ההשתלטות הקומוניסטית. מפלגות אלה שאפו להגיע לשלטון והובילו את ההפגנות והמחאות נגד השלטון הזמני, שהיה מבוסס, כאמור, על קומוניסטים לשעבר.
מיכאי הראשון, מלך רומניה, שהודח מכיסאו בסוף 1947 וחי מאז בגולה, הביע רצונו לשוב לרומניה, אך לא ניתן לו היתר לכך. חסידי המונרכיה ברומניה התמרמרו ומחו על כך.

אטימולוגיה של גולניאדה

בתגובה לאירועים בכיכר האוניברסיטה, התכנסה המועצה הזמנית של האיחוד הלאומי לדון באירועים ובפורום זה, ביום 25 באפריל 1990, נשא יון איליאסקו נאום בו כינה את המפגינים בשמות huligani (חוליגנים) ו-golani (פרחחים, כלומניקים). הנאום פורסם ברבים והמפגינים התייחסו בהתרסה לדבריו והכינוי הפוגעני "גולני" הפך בעיניהם לאות כבוד ורבים נשאו כרזות ושלטים מאולתרים בהם הגדירו את עצמו כ"גולן" ביחיד או "גולני" ברבים. בשלטים היו כיתובים דוגמת: "גולן מברשוב", "גולן פרופסור", "כולנו גולנים" ועוד.
הפירוש החדש למילה גולן הפך לחלק מהשפה הרומנית ונקלט במילונים השונים. מהשם הזה נגזר השם שניתן לאירועים, "גולניאדה", במשקל של "איליאדה".
ערפל

הערפל הוא תופעה במזג האוויר שנוצרת במקומות נמוכים כאשר שכבת אוויר לחה מתקררת במהירות. כתגובה לכך נעשה האוויר סמיך בשל טיפות מים זעירות כבענן והראות נעשית לקויה עד אשר מתפזר הערפל כליל. הערפל יכול להיחשב כסוג של ענן בגובה נמוך והוא מושפע מאוד מגופי מים, טופוגרפיה, ומחוזק הרוח. הערפל גם יכול להיווצר מפעילויות אנושיות, כמו הובלה ימית, תחבורה ממונעת, ומלחמה.
באוויר נמצאים תמיד אדי מים, בכל מקום על פני כדור הארץ, גם בקטבים וגם במדבריות. הטמפרטורה קובעת את כמות אדי המים שיכולה להיות באוויר. אוויר קר יכול להכיל פחות אדי מים מאשר אוויר חם. כשהלחות היחסית גבוהה מ-75% חל תהליך התעבות של הלחות. באותה הדרך בה נוצרים עננים, מתחילים להתגבש אדי מים לטיפות מיקרוסקופיות. טיפות אלה שוברות את האור העובר דרכן ולכן מגבילות את הראייה. גון האדים האלו נראה לבן, שכן כאשר קרני השמש עוברות דרכן טיפות המים הן נשברות באופן שווה, וכשהקרניים המפוזרות של השמש מגיעות לעינינו אנו מקבלים צבע לבן כתוצאה משילובן של כל הקרניים השבורות. ככל שאחוזי הלחות באוויר גבוהים יותר כך פיזור הקרניים גדל והיכולת לראות נפגעת. בדרך כלל הלחות בבוקר גבוהה יותר שכן האוויר עוד קר מהלילה ולכן הראות בדרך כלל פחות טובה. לקראת הצהריים הטמפרטורה עולה והראות משתפרת.
כאשר הלחות מגיעה ל-100%, חלקיקי המים באוויר מתרבים וגדלים. לחות זו הופכת לערפל. כשגודל החלקיקים מגיעה למאית המילימטר והצפיפות מגיעה למאות חלקיקים בסנטימטר נוצר ענן הוא הערפל.
אריק פלזנטס

ביוגרפיה

אריק פלזנטס נולד בבריטניה בשנת 1911. בילדותו למד בבית ספר בעיר נוריץ'. בהיותו בן 14 עזב את הלימודים ועסק בעיסוקים שונים; היה מתלמד בחשמלאות, יערן, מתאגרף, מתאבק ואז מרים משקולות שהציג את ביצועיו בבריטניה וביבשת אירופה. 
פלזנטס הצטרף לארגון הפציפיסטי הבריטי "איגוד המחויבות לשלום" (Peace Pledge Union)  אשר היה למעשה זרוע של איגוד הפשיסטים הבריטי, איגוד שהתנגד למלחמה והטיף לנהל משא ומתן לשלום עם גרמניה הנאצית. 
בשנת 1939, בפרוץ מלחמת העולם השנייה, הצטרף פלזנטס לצי הסוחר, על מנת להימנע מגיוס לצבא הבריטי. הוא שירת על ספינה שהובילה תפוחי אדמה מהאי ג'רזי שבאיי התעלה לבריטניה. בזמנו החופשי בחר לשהות באי. באי פגש פלזנטס בבריטי אחר דניס ג'ון לייסטר, אף הוא איש האיגוד.
ב-15 ביוני 1940, שבעה עשר יום לפני כניעת צרפת, החליטה הממשלה הבריטית שאיי התעלה הם חסרי חשיבות אסטרטגית ולא ניתן להגן עליהם, והם נכבשו ללא קרב על ידי הגרמנים והאי ג'רזי נפל בידיהם ב-1 ביולי 1940. היה זה השטח היחידי מהשטחים שתחת שלטון בריטניה שנכבש על ידי גרמניה.
בעת הכיבוש שהה פלזנטס באי. הוא עסק בעבודת ארעי באיסוף תפוחי אדמה, אך יחד עם חברו לייסטר עסק גם בביזה של בתים נטושים באי. הם נתפסו, נשלח למחנה מעצר בצרפת ולבסוף נשלחו שניהם לגרמניה. 
בהיותם בגרמניה הצטרפו פלזנטס ולייסטר בשנת 1944 לחיל הבריטי החופשי, יחידה של בריטים שהתנדבו להילחם לצד הנאצים. לימים יטען כי הוזמן לשדר שידורי תעמולה באנגלית ממרלין, שם פגש לדבריו שני בוגדים בריטים אחרים, ג'ון אמרי וויליאם ג'ויס ("לורד האו האו") ששידרו שידורי תעמולה לבריטניה בשירות הנאצים. לדבריו שוחח עימם גם על האפשרות שיועמדו בעתיד לדין באשמת בגידה.
מאחר שהחיל הבריטי החופשי לא נועד לצורכי לחימה, אלא לצורכי תעמולה וכלל לא יותר משלושים איש, לא השתתף פלזנטס בלחימה אלא נדד ברחבי גרמניה. לקראת סוף המלחמה היה בעיר דרזדן, שם נשא לאשה בחורה גרמניה. בפברואר 1945  היה עד להפצצת דרזדן על ידי בעלות הברית, כאשר רבבות מתושביה נהרגו והעיר נחרבה לחלוטין.
פלזנטס ואשתו היו בברלין כאשר הצבא האדום התקרב לעיר, ונמלטו ממנה דרך תעלות הביוב. בסופו של דבר מצאו עצמם בשטח הכיבוש הסובייטי. פלזנטס מצא תעסוקה בקרקס נודד. בשנת 1946 הוא ואשתו נעצרו על ידי הנקו"ד. הוא הופרד מאשתו, הואשם בריגול ונדון ל-25 שנות עבודת כפייה בגולאג חוג הארקטי. מאז לא ראה יותר את אשתו. 
בשנת 1953, לאחר מותו של סטלין, שוחרר פלזנטס מהגולאג ושב לבריטניה. הוא נחקר על מעשיו במלחמה אך לא הועמד לדין. הוא חבר לאדי צ'פמן, הסוכן הכפול שהערים על הנאצים, אותו הכיר מהאי ג'רזי, והכתיב לו את זכרונותיו מן המלחמה. הספר יצא לאור בשנת 1957 בשם
"I Killed to Live – The Story of Eric Pleasants as told to Eddie Chapman"
(הרגתי כדי לחיות – סיפורו של אריק פלזנטס כפי שסופר לאדי צ'פמן).
גרסה נוספת של הספר ראתה אור לאחר מותו של פלזנטס בשם
" Hitler's Bastard. Through Hell and Back in Nazi Germany and Stalin's Russia"
ממזרו של היטלר, לגיהנום ובחזרה בגרמניה ברוסיה של סטלין).
אריק פלזנטס נפטר בשנת 1998.
תלתן

מבנה הצמח

רוב מיני התלתן מתאפיינים בגדילה נמוכה, אם כי קיימים מינים הפורחים עד 80 ס"מ, עליו מורכבים משלושה עלעלים, הפרחים מורכבים מקבוצת פרחים קטנים צפופים בצורת אשכולות או בצורת קרקפת ופרי הצמח הוא תרמיל קטן המכיל בתוכו זרע אחד.

תלתן ארבע-עלי

תלתן ארבע עלי (עלה תלתן בעל ארבעה עלעלים) הוא וריאציה נדירה של התלתן הרגיל.
משערים כי היווצרות עלה תלתן בעל ארבעה עלעלים מושפעת מתנאי הסביבה כגון: סוג הקרקע, זיהום האוויר ותנאי הגידול, אך יכולה להופיע אף כמוטציה אקראית.
מספר העלעלים הגדול ביותר שהתגלה בעלה תלתן יחיד היה 18, וקיימות וריאציות של מספר עלעלים בין 2 ל-18.
ההסתברות למצוא תלתן בעל ארבעה עלעלים ויותר היא 1 ל-10,000.

תלתן במקורות

השם תלתן מופיע במשניות כמה פעמים (למשל: ערלה ג, ו, מעשרות ד, ו ועוד) אך כיום מזהים את התלתן של המשנה עם הצמח חילבה.
החילבה (גרגרנית יוונית) - התלתן הקדום - משמש במסורת היהודית כאחד הסימנים בראש השנה הנקרא רוביא (אם כי ישנם זיהויים אחרים לרוביא, הנפוץ שבהם הוא בעיקר סוג של שעועית ירוקה), ונאכל בקרב התימנים גם בשאר ימות השנה.
כרמלה יעקובי וולק

ביוגרפיה

נולדה בירושלים, למדה בתיכון בגימנסיה רחביה, שירתה בצה"ל בחיל המודיעין.
בשנים 1989–1995 ניהלה את משרד האדריכלות ועיצוב הפנים שייסדה - יעקובי-דגן. בשנת 1996 ייסדה את משרד האדריכלים יעקובי-ארד. 

בשנת 2003 פתחה את משרד האדריכלות ועיצוב פנים יעקובי-וולק, שתכנן מאות פרויקטים במגזר הציבורי, מרחב משרדי חברות, בנייני מגורים ועוד.
בשנים 1990–2009 שימשה בתפקידים שונים במכללה למנהל: שימשה ראש תוכנית תלת שנתית ללימודי תעודה לעיצוב פנים, הייתה דיקן סטודנטים בחוג לעיצוב פנים, חברה בצוות הקמת החוג בראשותו של פרופ' רן שחורי, ועוד. הייתה חברה בוועדת החוג לאישור התואר האקדמי בעיצוב פנים מול המל"ג.

בשנים 2009–2017 שימשה בתפקידים בכירים במכללה למנהל: הייתה ראש WEDEA - מרכז חדשנות ויזמות לפתרון בעיות מורכבות במסלול האקדמי; דיקן בית הספר לחדשנות ועיצוב; ראש תואר שני בינתחומי בעיצוב, חדשנות ויזמות; ראש החוג לעיצוב פנים במסלול האקדמי; וכיהנה בתפקיד סגן נשיא לחדשנות ופיתוח בינתחומי במסלול האקדמי.
בשנת 2010 ייסדה את מעבדת פאבלאב ישראל - Fablab Israel, המעבדה הקהילתית הראשונה לייצור דיגיטלי בשיתוף עם עיריית חולון, וניהלה אותה עד שנת 2017. המעבדה היא ארגון ללא מטרות רווח, חלק מרשת מעבדות עולמית שמרכזה באוניברסיטת MIT. המעבדה עסקה בחינוך טכנולוגי לתלמידי בתי הספר, פרויקטים קהילתיים וקבוצות מחקר.

בשנת 2012 הקימה את "קליניקת המעצבים" הנותנת שירותי עיצוב פנים לארגונים וגופים מהמגזר השלישי התומכים באוכלוסיות המוחלשות.
בשנה זו יזמה פרויקט הנקרא ספיד-דיזיין - Speed Design, אירוע שבו מובילי הקהילה האדריכלית וקהילת המעצבים מעניקים שירותי תכנון ועיצוב חינם לקהילה האזרחית בפורמט של מפגשים קצרים, מוקצבים בזמן. 

בשנים 2015–2016 הקימה וניהלה מעבדת חדשנות עירונית לפתרון בעיות עבור גופים עירוניים.
משנת 2018 יעקובי וולק היא מנכ"לית SN2E- IP, חברה למסחור ידע המגיע מהמכללות המתוקצבות ומכוני המחקר הממשלתיים.
יעקובי וולק היא מייסדת ועורכת ראשית של כתב העת "בלוק", שיצא לאור בשישה גיליונות בשנים 2004–2008. כתב העת בלוק היה עמותה ללא מטרות רווח, שייצרה דיון אקטיבי רב-תחומי על ידי הוצאה לאור של כתב עת, עריכת סימפוזיונים, אוצרות תערוכות וייזום אירועים אקטיביסטיים במרחב הציבורי.
כרמלה יעקובי וולק מתגוררת בתל אביב, נשואה ואם לשלושה.

השכלה אקדמית

בשנים 1978–1980 למדה לתואר ראשון בחוג לסוציולוגיה ואנתרופולוגיה באוניברסיטה העברית. בשנת 1986 קיבלה תואר B.DES לעיצוב סביבתי בבצלאל, האקדמיה לאמנויות ועיצוב בירושלים. בשנת 2004 הוענק לה תואר שני בתוכנית מטרופוליס, מאסטר בארכיטקטורה ובמחקר עירוני בשיתוף עם מרכז התרבות העכשווי של ברצלונה Fundació Politècnica de Catalunya.
בשנת 2014 הוענק לה תואר פרופסור חבר למדעי הרוח ואמנויות יפות על ידי ועדת המינויים של המל"ג.
אליהו אליעזר גרודזינסקי

הרב אליהו אליעזר גרודזינסקי (ט"ז בניסן ה'תקצ"א, 30 במרץ 1831 - כ"ח בניסן ה'תרמ"ז, 22 באפריל 1887) היה רב ואב"ד בעיר וילנה. חתנו של רבי ישראל מסלנט.

ביוגרפיה

נולד בווילנה לפייגא ולרב יצחק גרודזינסקי ("ר' איצל'ה שירווינטר"; תקס"א-תרכ"ז), דיין ומו"צ בקהילה היהודית בעיר. למד בישיבתו של רבי ישראל מסלנט בבית המדרש המרכזי בפרבר זרצ'ה, ובשנת ה'תר"ו (1846) הוצג על ידי ר' ישראל בפני משה מונטיפיורי שביקר בישיבה, כבחיר התלמידים. בשנת ה'תר"ט (1849) נשא את מלכה הינדה בתו של רבי ישראל מסלנט. בשנת 1855 מונה למו"ץ בקהילה בווילנה ולאחר זמן הוכתר לראש המו"צים בעיר לצד הרב שלמה הכהן. הוא נמנה בהמשך על הרכב בית הדין הווילנאי יחד עם הרב הכהן והרב יוסף ב"ר רפאל סקוביץ. כאחד מחשובי הרבנים בווילנה הייתה לו השפעה על מינויי רבנים בעיר, הוא הביא בין היתר למינויו של ידידו הרב מאיר מיכל רבינוביץ (מיכל שאטער) מחבר "המאיר לעולם" לאחר שעזב את עיירת רבנותו, כמורה הוראה ראשי בעיר.
כשהקים ר' ישראל סלנטר את הוועדה המדינית לענייני היהודים בשנות ה-70 של המאה ה-19, נמנה עם חברי הוועדה. השתתף באספות הרבנים בפטרבורג ב-1870 וב-1885, ונבחר יחד עם ר' ראוב'לה דיננבורגר ור' ליפא'לה ממיר כוועדה מייעצת לענייני יהדות לנציגים היהודיים בפטרבורג.
סייע לחותנו בהפצת תנועת המוסר ובייסוד כולל אברכים בקובנה ב-1879 ושימש בא-כוחו בניהולו לאחר נסיעתו לפריז.
חתניו הם הרב חיים עוזר גרודזנסקי, ממנהיגי היהדות החרדית בליטא בתקופה שלפני השואה והרב ראובן דב דסלר, ממנהיגי תנועת המוסר ומנהל ישיבת תלמוד תורה בקלם, אביו של הרב אליהו אליעזר דסלר.
נקבר בבית הקברות בווילנה.
אנטוניו לופז גרסיה

אודות

נולד בעיר טומליוסו שבמרכז ספרד, כמה חודשים לפני פרוץ מלחמת האזרחים הספרדית, למשפחה של חקלאים. דודו, אשר היה צייר, שם לב לכשרונו ונתן לו שיעורי ציור. בשנת 1949 עבר גרסיה למדריד והתקבל ללימודים באקדמיה לאמנות יפה של סן פרננדו, שם למד בין השנים 1950 ל-1955. במהלך הלימודים פגש בציירת מריה מורנו-אלסו, עמה התחתן בשנת 1961. בשנת 1955 זכה במלגה ללימודים באיטליה, שם התעמק בציור איטלקי בתקופת הרנסאנס.
כבר בשנת 1957 החלה יצירתו להפגין מאפיינים סוריאליסטים שונים, כמו עצמים ודמויות מרחפות באוויר, ואובייקטים המופיעים שלא בסביבה הרגילה שלהם. סגנון זה אפיין אותו לפחות עד לשנת 1964.
ג'וזף קנדי

אילן יוחסין

להלן האישים הבולטים במשפחה שהקים קנדי:
גרטיאנוס

רקע

לאחר מותו הפתאומי של האוגוסטוס יוביאנוס בספטמבר 364 התכנסו מפקדי הצבא לבחור שליט חדש ולאחר שמספר מועמדים אחדים נפסלו הם החליטו לבחור בולנטיניאנוס הראשון ביום 26 בפברואר 364 שלאחר מכן בחר באחיו ואלנס כשליט לצידו שיהיה אחראי על השלטון בחלק המזרחי של האימפריה. הוא קבע את מקום מושבו במילאנו משם שלט על איטליה, גאליה, אפריקה, ואיליריה (חבל ארץ במערב הבלקן) וואלנס קבע את בירתו בקונסטנטינופול.

אוגוסטוס של האימפריה הרומית

גרטיאנוס נולד בשנת 359 בסירמיום (סרמסקה מיטרוביצה) בנו של ולנטיניאנוס ואימו מרינה סבארה.
בשנת 367 התמנה על ידי אביו לאוגוסטוס והשניים שלטו ביחד על האימפריה המערבית. מינוי זה נחשב ליוצא דופן מאחר שבדרך כלל מינה האוגוסטוס שליט נמוך בדרגה כקיסר, מתוך כוונה שבעתיד יירש הקיסר את מקומו ויועלה לדרגת אוגוסטוס בעצמו.
בשנת 374 התחתן גרטיאנוס עם פלאביה מקסימה קונסטנטיה בתו בת ה 12 של הקיסר המנוח קונסטנטיוס השני, נישואים שקשרו את השושלת השולטת עם השושלת המייסדת של קונסטנטינוס "הגדול" מהלך שנתן לשליטים החדשים כסות של לגיטימציה והבטיח את אהדת המוני העם הרומאי ואזרחי הפרובינציות. קונסטנטיה מתה בשנת 383 מבלי לשלזוג המלכותי יהיו ילדים.
ב 17 בנובמבר 375 מת ולנטיניאנוס לפתע וגראטיאנוס הפך, בגיל 16, לשליט בפועל של האימפריה הרומית. ביום 22 בנובמבר הכריזו מפקדי הצא של הלגיונות הרומאיים בגאליה על ולנטיניאנוס השני בנו של ולנטיניאנוס הראשון ואשתו השנייה יוסטיניה בשלב זה נשלטה האימפריה על ידי 3 אנשים שנשאו את התואר גוגוסטוס אך התקשו להחזיק במושכות השלטון והיו תלויים בהחלטות ראשי הצבא עליו פיקדו.
במהלך שנת 378 עמד גרטיאנוס בראש סדרת קרבות בגאליה ומעבר לנהר הריין שנוהלה על ידי מפקדי הצבא - חלקם מלכים של פדרציית שבטים גרמאניים.
ביום 9 באוגוסט 378 נהרג האוגוסטוס ואלנס בתום יום הקרב הידוע בשם קרב אדריאנופול  מול קואליציה של שבטים גרמאניים שעיקרם קבוצות שבטים גותיים שנדחפו אל תוך שטחי האימפריה הרומית בלחץ פלישה הונית. שבטים אלו התקבלו תחילה אל תוך שטחי האימפריה אך עימותים וחיכוכים בין הרומאים לגותים הביאו למרידה רבתי ששיאה הגיע בהתנגשות בין הצבאות, המורדים הגותים זכו בניצחון מכריע. חלק גדול מהצבא הרומי הושמד הקיסר ולאנס נהרג. הגותים, חסרי אימון וציוד צבאי מתאים לא הצליחו לממש את ניצחונם ולכבוש ערים מרכזיות של האימפריה אך הצליחו להגיע בתום המרד להסכם שלום עם הרומאים. הקרב נחשב לאחת התבוסות הצבאיות הקשות בהיסטוריה של צבא האימפריה הרומית, וכנקודת ציון היסטורית שמסמנת את תחילת התהליך הארוך שסופו נפילת האימפריה הרומית המערבית.

מותו של גרטיאנוס

בסיכומו של דבר גרטיאנוס איבד את אהדת מפקדי צבאו משקשר את עצמו לפחות למראית עין ליחידת שומרי ראשו שהורכבה מקשתים משבטים אלאניים. נס המרד הורם על ידי מגנוס מקסימוס מפקד הצבא הרומאי בבריטניה שחצה את תעלת למאנש בראש כוח צבאי גדול, בסדרת עימותים שנערכה באזור פריז ננטש גרטיאנוס על ידי צבאו ונאלץ לברוח לליון שם הוא נתפס על ידי המושל הרומאי, הוסגר למורדים והוצא להורג ביום 25 באוגוסט 383.

איסור על פולחן פאגאני

בשנים האחרונות לשלטונו פעל גרטיאנוס כנגד הפולחן הפאגאני. בסדרת צווים שיצאה בשנת 382 אסר גרטיאנוס על פולחן פאגאני והורה על סגירת המקדשים ומקומות הפולחן כולל המקדשים המרכזיים ברומא. במקביל פעל גרטיאנוס לקטוע את המקוקות הכספיים והורה על הפסקת התשלומים ההקלות הכספיות, מתן ההקדשים והתרומות למקדשים ולכוהנים ואף ציווה על החרמת הרכוש הקיים לטובת אוצר המדינה.
קיראוסק (מחוז משנה)

דמוגרפיה

בתקופת עריכת מפקד האוכלוסין של בלארוס (2009) , מנתה אוכלוסיית מחוז המשנה קיראוסק 22,352 בני אדם. האוכלוסייה הצטמצמה ובשנת 2016 נמנו במחוז המשנה 19,718 בני אדם. ההרכב האתני של האוכלוסייה במחוז היה ב-2009: 85.8% בלארוסים, 12.63% רוסים ו-1.57% אחרים. שפות הדיבור הנפוצות: בלארוסית (69.30%) ורוסית (29.54%).
ג'ונתן לארסון

ראשית חייו

פרק זה לוקה בחסר. אנא תרמו לוויקיפדיה והשלימו אותו.

קריירה

פרק זה לוקה בחסר. אנא תרמו לוויקיפדיה והשלימו אותו.

רנט

פרק זה לוקה בחסר. אנא תרמו לוויקיפדיה והשלימו אותו.

מותו

לארסון מת באופן בלתי צפוי בבוקר של הופעת הטרום-בכורה הראשונה של "רנט" על בימת אוף ברודוויי. הוא לקה בבתירת אבי העורקים, שככל הנראה נגרמה כתוצאה מתסמונת מרפן לא מאובחנת, בשעת בוקר מוקדמת ב-25 בינואר 1996.‏ חוקרים רפואיים של מדינת ניו יורק הגיעו למסקנה שאם הבתירה באבי העורקים היה מאובחנת כראוי ומטופלת, לארסון היה חי.
לארסון סבל מכאבים בחזה, סחרחורת וקוצר נשימה במשך מספר ימים שקדמו למותו, אולם הרופאים במרכז הרפואי קבריני ובבית החולים סנט וינסנט לא הצליחו למצוא סימנים של התקף לב, גם לאחר שעשה צילום חזה ואק"ג, ולכן הם אבחנו אותו כחולה שפעת או כסובל ממתח נפשי.

מורשת

פרק זה לוקה בחסר. אנא תרמו לוויקיפדיה והשלימו אותו.
אוסנת אלכביר

אוסנת אלכביר היא זמרת, רקדנית, ציירת ובמאית תיאטרון ישראלית.
אלכביר למדה שירה, ריקוד וציור הודי קלאסיים בהודו. כיום היא מלמדת באוניברסיטת תל אביב.

לימודים ותחילת הקריירה האומנותית

אוסנת הגיעה להודו ב-1990 והתחילה ללמוד אמנות הודית, הנקראת בְרַהְמַרִי. אלכביר למדה זאת מבּוּדהַדֶו צַ'אִיטַניָה. בודהדו, נצר למשפחת אומנים מפורסמת בבנגל, היה צייר, רקדן ומוזיקאי הודי מפורסם, ופיתח את שיטת ציור הברהמרי של אביו. השיטה משתמשת בטכניקות אלתור ושואבת השראה מהמסורת הטנטרית ההינדואית. במקביל ללימודי הציור, למדה אוסנת מבודהדו ריקוד ברהמרי, הנקרא קַטְהַק.
במהלך שנות התשעים, למדה אוסנת את אמנות התיפוף בפַקהַוַג' מצַ'טרַפַטִי סִינג, הראג'ה של בִיגְ'נַה. היא השלימה את לימודי התואר הראשון והשני במוזיקה ובמחול הודים, והחלה ללמוד שירת דְהְרוּפַד מפרופסור רִיטוִיק סַניַל, זמר הודי מפורסם, תלמידו של המוזיקאי הנודע זִיַה מוֹהִיאוּדִין דָאגַר וראש החוג למוזיקולוגיה באוניברסיטת .B.H.U בוַרַנַסִי.

פעילות אומנותית

מאז שנות התשעים המאוחרות, מחלקת אוסנת את זמנה בין הודו לישראל. היא מופיעה בישראל וברחבי העולם, מרצה ומלמדת.
במהלך השנים 2002, 2003, 2004, ביימה הצגות תיאטרון עבור פסטיבל עכו לתיאטרון אחר, במסגרת פרויקט שפה משותפת, שיתוף פעולה בין שחקנים יהודים וערבים, תוך שימוש בטכניקות תיאטרון וסיפור הודי. ההצגות היו שתוף פעולה אומנותי דו לשוני ועוררו תגובה בארץ ובעולם.
בשנת 2003, פורסם ספרה במפגש הנהרות בהוצאת מודן, ובשנת 2004, שיתפה פעולה עם צביה פיין וינץ לוי בהכנת הספר "הודו - להכיר עולם אחר", ספר לימוד גאוגרפיה לבית הספר היסודי.
בשנת 2004, הכינה את הכוראוגרפיה ואימנה את השחקנים בסרטו של דני וקסמן "מכתבים מרישיקש".
אוסנת מתגוררת בתל אביב.
דניאל רוה

עבודתו

פרופ' דני רוה עוסק במחקרו בסוגיות בפילוסופיה הודית קלאסית, בדגש על מסורות היוגה והאדויטה ודאנטה. כמו כן, הוא עוסק בפילוסופיה הודית עכשיות ובהשוואתה, הן למקורות הודיים קלאסיים, והן לפילוסופיה מערבית. בעבר השתתף רוה בסדנא הפילוסופית של דאיה קרישנה, פילוסוף הודי מודרני. 
בנוסף, רוה עוסק בתרגום מהשפות הינדי וסאנסקריט, בשילוב מחקר בתחום הפילוסופיה של השפה והתרגום. 
רוה תרגם לעברית את המהאבהארטה בגירסתו של ר"ק נראיין והוסיף לה הקדמה.
גנום מיטוכונדריאלי

בגנטיקה, הגנום המיטוכונדריאלי (באנגלית: mitochondrial genome) הוא גנום (קבוצה של גנים) המצוי על כרומוזום, שנמצא באברוני המיטוכונדריה, בתא האיקריוטי. אברונים אלו משכפלים את עצמם באופן עצמאי ויוצרים אוכלוסייה בתא, המתפצלת בין תאי הבת של התא, בעת חלוקת התא.
אלוומנש

אַלוּוַמְנַש היה מלך החתים בתקופת הממלכה החתית הקדומה, באמצע המאה ה-15 לפנה"ס.
אלוומנש נישא להראפסקי, בתו של המלך תלפינוש, ולפיכך היה בעל סיכויים טובים ביותר לרשת את הכתר. עם זאת, מסיבות שאינן נהירות כל צרכן, גרש תלפינוש את אלוומנש ואשתו מן הממלכה. עם מותו של תלפינוש בשנת 1500 לפנה"ס מתחילה התקופה הידוע בהיסטוריה החתית בשם "תקופת האופל", מכיוון שבמשך 100 שנים חילופי השלטון אינם ברורים. יש הסוברים שהוא חזר לחת והשתלט על השלטון מיד עם מות חמיו, בעוד אחרים סוברים שהוא עשה זאת רק לאחר מותו של מלך אחר בשם תַחוּרְוַיְלִיש.
כך או כך, בנו היה חנתיליש השני, אשר ירש את הכתר בצורה מסודרת.